Teräs-Kiekon maalivahti joutui koville viikonlopun otteluissa RoKia vastaan.

Raahen Teräs-Kiekon Heidi Pietilällä oli työntäyteinen viikonloppu. 21-vuotiaalle maalivahdille kertyi yhteensä 252 torjuntaa, kun TeKi kohtasi RoKin kahdesti naisten Mestiksen karsintalohkon otteluissa.

Lauantain ottelussa Kemissä Pietilä torjui 113 kiekkoa. Sunnuntaina Rovaniemellä urakka oli vieläkin rajumpi – Pietilä koppasi iltapuhteekseen 139 kiekkoa.

Joukkueiden välinen tasoero oli valtava, eikä ahkera veräjänvartijakaan ehtinyt aivan jokaisen kiekon tielle. RoKi voitti lauantain ottelun 17–1 ja sunnuntain ottelun lähes yhtä selvin numeroin 14–0.

– En ole koskaan kokenut mitään vastaavaa. Ennätykset paukkuivat ainakin henkilökohtaisella tasolla, Pietilä sanoo Ilta-Sanomille viitaten torjuntamääriinsä.

Suurinumeroisista tappioista huolimatta Pietilän mieli ei ollut maissa, päinvastoin. Tasoero oli etukäteen tiedossa, ja TeKiltä oli loukkaantuneena sivussa ketjullinen avainpelaajia.

– Yksi tai kaksi maalia olisin vielä voinut estää, mutta annoin kaikkeni! Hiki ei ehtinyt kuivaa koko viikonlopun aikana, mutta mieli säilyi positiivisena koko ajan.

Meneekö tonni rikki?

RoKi johtaa lohkoaan ylivoimaisesti kahdeksalla voitolla ja on matkalla karsintoihin, joista se voi nousta kevätkaudeksi naisten Liigan alempaan jatkosarjaan.

TeKin pistepotti sen sijaan on karttunut vasta yhdellä pisteellä. TeKi jää todennäköisesti Suomi-sarjaan, joka on Pietilän mukaan joukkueelle juuri oikea sarjataso.

Näin varmasti on, sillä Pietilä on saanut urakoida alkukauden muissakin otteluissa. Seitsemässä ottelussa hän on ehtinyt kiekon tielle yhteensä huimat 619 kertaa.

– Meillä on vielä neljä peliä alkusarjaa jäljellä. Saa nähdä, meneekö tonni rikki, Pietilä naurahtaa.

Pietilällä on riittänyt alkukaudella työnsarkaa. Hän on torjunut seitsemässä ottelussa 619 kertaa.­

Pietilä kertoo, että sai joukkuetovereiltaan kiitosta urotöistään. Hattua vastustajan maalivahdille nosti myös RoKin valmentaja Tuomas Liitola.

– Itse asiassa hän ansaitsee enemmän kuin hatunnoston. Se oli kympin suoritus. Loppulukemat olivat Pietilän ansiosta jopa maltilliset suhteutettuna tasoeroon. Hän torjui ainakin 50 varmaa maalipaikkaa, Liitola sanoo.

– Muutenkin kaikki TeKin pelaajat yrittivät ja taistelivat loppuun saakka, eivätkä he sortuneet minkäänlaiseen sikailuun. Se on kunnioitettavaa.

Teräs-Kiekko pelaa seuraavan kerran lauantaina. Pietilällä on siihen saakka aikaa palautua viikonlopun urakasta, jonka hän tuntee kropassaan.

– Jalat ovat kipeät!

Palautuminen sai onneksi hyvän startin sunnuntai-illan ateriasta. Kana, riisi ja lihakastike maistuivat Pietilälle tällä kertaa poikkeuksellisen hyvin.

– En ole ikinä syönyt niin paljon. Valmentajat ihmettelivät, että miten noin pieneen tyttöön mahtuu noin paljon ruokaa.